Návrh na zmenu uznesenia vlády Slovenskej republiky 
č. 1029 zo 6. 12. 2000

Uznesením vlády č. 1029 zo 6. 12. 2000 (B.1.) vláda Slovenskej republiky vyslovila súhlas s uzatvorením mandátnych zmlúv medzi Ministerstvom financií Slovenskej republiky a spoločnosťou MARTIMEX-ALFA, a.s. Martin na vysporiadanie pohľadávok Slovenskej republiky voči Ruskej federácii v celkovom objeme 20.888.494,73 amerických dolárov, pričom výška nákladov súvisiacich s vysporiadaním pohľadávky bola stanovená na 34,0 % a výška odmeny pre mandatára na 2,5 % z nominálnej hodnoty pohľadávky (príloha č. 1).  

Na základe „MANDÁTNEJ ZMLUVY na zabezpečenie vysporiadania časti pohľadávky Slovenskej republiky voči Ruskej federácii vedenej na účte č. 2/0084 v Československej obchodnej banke, a.s. Praha“ podpísanej dňa 31. 7. 2001 medzi Ministerstvom financií Slovenskej republiky a spoločnosťou MARTIMEX-ALFA, a.s. Martin sa táto spoločnosť zaviazala zrealizovať vysporiadanie pohľadávky v objeme 15 mil. USD do 31. marca 2002 za stanovených podmienok a s neodvolateľnou bankovou zárukou Tatra banky, a.s. Bratislava a splatiť na príjmový účet Ministerstva financií Slovenskej republiky celú pohľadávku zníženú o náklady a stanovenú odmenu. 

V dôsledku neskorších obštrukcií zo strany Ministerstva financií Ruskej federácie pri výbere ruského dodávateľa tovarov pre spoločnosť MARTIMEX-ALFA, a.s. Martin ako aj odďaľovaniu financovania dodávok zo strany tohto ministerstva sa predlžovala doba realizácie procesu vysporiadania, čo malo a má za následok aj zvyšovanie nákladov na bankovú záruku spoločnosti MARTIMEX-ALFA, a.s. Martin u Tatrabanky, a.s. Bratislava. Vzhľadom na komplikovanú realizáciu vysporiadania tejto časti pohľadávok bol podpísaný dňa 28. 8. 2001 Dodatok č. 1 a 27. 3. 2002 Dodatok č. 2 k Mandátnej zmluve, ktorými bola platnosť Mandátnej zmluvy predĺžená do 30. 11. 2002. 

Dodatočne bolo počas rokovaní predstaviteľov Ministerstva financií Slovenskej republiky a Ministerstva financií Ruskej federácie preukázané, že Ministerstvo financií Ruskej federácie podmienilo realizáciu financovania dodávok podpisom dokumentu „Protokol o vnesení zmien do Dohody medzi vládou Ruskej federácie a vládou Slovenskej republiky o riešení zadlženosti bývalého ZSSR a Ruskej federácie voči Slovenskej republike zo dňa 24. júna 1994“, ktorý bol podpísaný dňa 28. 8. 2002 v Bratislave. 

Spoločnosť MARTIMEX-ALFA, a.s. Martin listom zo dňa 27. 9. 2002 (príloha č. 2) požiadala Ministerstvo financií Slovenskej republiky o vydanie Mandátu na vysporiadanie zvyšného objemu schválenej pohľadávky, t.j. 5 888 494,73 USD formou dodávok tovaru od ruského dodávateľa, s ktorým vyslovila súhlas aj ruská strana a to listom námestníka ministra financií Ruskej federácie zo dňa 2. 10. 2002 (príloha č. 3). Zároveň však spoločnosť MARTIMEX-ALFA, a.s. Martin požiadala listom riaditeľa spoločnosti zo dňa 30. 10. 2002 o zvýšenie podielu nákladov spojených s vysporiadaním pohľadávky z 34,0% na 36,5% z nominálnej hodnoty 20.888.494,73 USD a uviedla, že celkovú pohľadávku v tejto výške je možné vyrovnať urýchlene do konca roku 2002 (príloha č. 4).

	Na základe žiadosti MF SR o zdokumentovanie zvýšených nákladov, spoločnosť MARTIMEX-ALFA a.s. Martin predložila podklady, z ktorých je možné objektívne zdokumentovať zvýšenie nákladov len na bankovú záruku vo výške 100.611,55 USD (príloha č. 5) a na náklady na finančné prostriedky viazané v predmetnej bankovej záruke vo výške 8.344,32 USD (príloha č. 6).  
Na základe uvedeného Ministerstvo financií Slovenskej republiky odporúča upraviť výšku nákladov, spojených s vysporiadaním pohľadávky vo výške 20 888 494,73 USD spoločnosťou MARTIMEX-ALFA, a.s. Martin z pôvodne stanovených 34,0% v uznesení vlády Slovenskej republiky č. 1029 zo dňa 6. 12. 2000 na 34,6 %.
	
Uvedená zmena vo výške zvýšených nákladov z 34,0% na 34,6% bude znamenať zníženie inkasa do štátnych finančných aktív Slovenskej republiky zo 63,5% na 62,9%, t.j. z 13 264 194,15 USD na 13 138 863,19 USD. Rozdiel vo výške 125 330,97 USD pri kurze NBS zo dňa 12.11.2002 40,947 Sk/USD predstavuje zníženie príjmov do štátnych finančných aktív SR na rok 2002 o sumu 5.131.927,20 Sk.
Predmetný rozdiel  vo výške 125 330,97 USD predstavuje pokrytie zvýšených nákladov pre spoločnosť MARTIMEX–ALFA pre bankovú záruku v čase od 1.5.2002 do 31.12.2002 vo výške 100.611,55 USD (príloha č. 5), na pokrytie nákladov na finančné prostriedky viazané v bankovej záruke vo výške 8.344,32 USD (príloha č. 6) a 16.375,10 USD na pokrytie ďalších nákladov, ktoré budú spojené s urýchlenou realizáciou zvýšeného objemu pohľadávky o čiastku 5.888.494,73 USD do 31.12.2002.
Ministerstvo financií Slovenskej republiky odporúča uzatvoriť dodatok k „Mandátnej zmluve na zabezpečenie vysporiadania časti pohľadávky Slovenskej republiky voči Ruskej federácii vedenej na účte š. 2/0084 v Československej obchodnej banke, a.s. Praha“ medzi Ministerstvom financií Slovenskej republiky a spoločnosťou MARTIMEX-ALFA, a.s. Martin, v ktorom bude premietnutá úprava výšky nákladov  v zmysle navrhnutého uznesenia vlády, t.j. z 34,0% na 34,6% a z nej vyplývajúce zmeny objemu čistého inkasa z 63,5% na 62,9% v prospech Slovenskej republiky pri nezmenenej výške odmeny 2,5% pre spoločnosť MARTIMEX-ALFA a.s. Martin a s platnosťou bankovej záruky do 15. 1. 2003.